
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 10 februarie 2016
Nr.4C-9/14
RAPORT

asupra propunerii legislative pentru modificarea și completarea Legii educației naționale nr. 1/2011 

(Plx. 826/2015)
1. În baza prevederilor art. 95 din Regulamentul Camerei Deputaţilor, republicat, cu adresa nr. Plx.826 din 01 februarie 2016, Comisia pentru învăţământ, ştiinţă, tineret şi sport a primit spre dezbatere, în fond, propunerea legislativă pentru modificarea și completarea  Legii educaţiei naţionale nr.1/2011.
           Pentru întocmirea raportului, Comisia a analizat avizul Comisiei pentru sănătate și familie, avizul Consiliului Legislativ, avizul Consiliului Economic şi Social, precum și Punctul de vedere al Guvernului.                                                                                                          
           Propunerea legislativă are ca obiect de reglementare completarea art. 25 și modificarea alin.(2) al art. 68 din Legea educaţiei naţionale nr.1/2011, urmărindu-se introducerea disciplinei Educație pentru sănătate ca disciplină obligatorie de studiu în învățământul preuniversitar, începând cu ciclul primar.
          2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.

3. La lucrările Comisiei au fost prezenţi un număr de 18 deputaţi, din totalul de 26 de membri ai Comisiei. 

În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat domnul Gabriel Ispas - secretar de stat și domnul Tudor Prisecaru - secretar de stat în cadrul Ministerului Educației Naționale și Cercetării Științifice.
4. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este primă Cameră sesizată.
5. În urma dezbaterii, în şedinţa din 09 februarie 2016, Comisia a propus, cu unanimitatea voturilor celor prezenți, respingerea propunerii legislative, din următoarele considerente:
- art. 25 din Legea educaţiei naţionale nr.1/2011, cu modificările și completările ulterioare, conține deja un alineat (4), introdus prin Ordonanța de urgență a Guvernului nr. 94/2014, care se referă la învățământul dual. Totodată, art. 25 din lege nu face referire la învățământul universitar și nu prevede disciplinele obligatorii sau opționale;
- în ceea ce privește învățământul universitar, o astfel de prevedere precum cea din inițiativă ar încălca principiul libertății academice prevăzut la art. 118 alin. (1) în lege;
- planurile-cadru şi programele şcolare, precum şi conţinutul disciplinelor studiate în învăţământul preuniversitar se stabilesc prin ordin al Ministrului Educaţiei, făcând parte din legislaţia subsecventă, nu prin lege. Art. 66 alin. (2) al Legii educaţiei naţionale nr.1/2011, cu modificările și completările ulterioare, prevede că În cadrul Curriculumului naţional, ponderea disciplinelor obligatorii, respectiv a celor opţionale se stabileşte prin planurile-cadru, astfel încât să fie respectate atât principiul asigurării egalităţii de şanse şi al echităţii, cât şi principiul relevanţei şi al descentralizării;

- curriculumul la decizia școlii se constituie atât din pachetele disciplinare opționale de la nivel național, regional și local, cât și din pachetele disciplinare opționale de la nivelul unității de învățământ. Astfel, curriculumul la decizia școlii se stabilește de consiliul de administrație al unității de învățământ, în urma consultării elevilor și părinților, ținând cont de resursele disponibile.

